**BILJEŠKE UZ FINANCIJSKE IZVJEŠTAJE**

**SMART ISLAND KRK d.o.o. KRK za 2021.godinu**

**OSNOVNI PODACI O DRUŠTVU**

Smart island Krk je društvo s ograničenom odgovornošću (dalje: Društvo) za projektiranje, građenje i uslužne djelatnosti. Društvo je 15. prosinca 2019. godine registrirano u Trgovačkom sudu u Rijeci (Rješenje broj Tt-19/6314-2) pod matičnim brojem suda MBS 040410444.

Temeljni kapital Društva upisan je u sudski registar navedenog suda u iznosu od 200.000,00 kn.

**Članovi Društva:**

U 2021. godini članovi Društva bili su Ponikve Eko otok Krk d.o.o. (dalje PEOK) s poslovnim udjelom od 49% u iznosu od 98.000,00 kn i Stanislav Magić iz Ludbrega s poslovnim udjelom od 51% u iznosu 102.000,00 kn.

Ugovorom o prijenosu poslovnog udjela Stanislav Magić prodao je svoj poslovni udio PEOK-u te je Rješenjem trgovačkog suda u Rijeci broj Tt-21/2742-2 od 11. svibnja 2021. godine PEOK jedini član društva u 100% udjelu.

Odlukom skupštine PEOK-a od 21. rujna 2021. godine pokrenut je postupak prijenosa udjela koje PEOK ima u društvu Smart island Krk prema njegovim osnivačima (JLS). Rješenjem Trgovačkog suda u Rijeci Tt-22/7-2 od 10. siječnja 2022. godine sedam jedinica lokalne samouprave otoka Krka postale su 100%-tni vlasnici društva Smart island Krk.

**Osnovne djelatnosti Društva su:**

* Djelatnost žičane telekomunikacije
* Instalacijske djelatnosti
* Proizvodnja radiotelevizijskih i komunikacijskih aparata i opreme
* Projektiranje i građenje građevina te stručni nadzor

**Organi društva:**

Društvo je do rujna 2021. godine imalo Skupštinu, Nadzorni odbor i Upravu.

Nadzorni odbor Društva djelovao je do listopada 2021. godine, a činili su ga:

1. Stanislav Magić -predsjednik do svibnja 2021.
2. Igor Magić – član do svibnja 2021.
3. Dejan Kosić -član do lisopada 2021.
4. Silvio Giorgolo – član od lipnja do listopada 2021.
5. Ivan Jurešić - član od lipnja do listopada 2021.

Poslove društva vodi Uprava koju čini direktor. Direktora imenuje skupština na vrijeme od 5 godina. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja. Direktor društva u 2021. godini je bio Mateo Kirinčić.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 05.12.2019. godine. Društvo ima brojčanu oznaku razreda 6110 – djelatnosti žičane telekomunikacije, matični broj poslovnog subjekta je 5202418, a OIB je 71183086599.

Društvo s 31.12.2021. godine zapošljava 2 radnika.

**OKVIR ZA PREZENTIRANJE FINANCIJSKIH IZVJEŠTAJA**

Financijski izvještaji za 2021. godinu sastavljeni su u skladu s propisima Republike Hrvatske, s Hrvatskim standardima financijskog izvještavanja (NN 86/2015, 105/2020) koje poduzetnik ima obvezu primjenjivati temeljem Zakona o računovodstvu (NN 78/15, 134/15, 120/16, 116/18, 42/20, 47/20).

Društvo je pozicije u financijskim izvještajima iskazalo u skladu sa zahtjevima iz Pravilnika o strukturi i sadržaju godišnjih financijskih izvještaja (NN 95/16, 144/20).

Podaci u financijskim izvještajima prezentirani su u hrvatskim kunama (HRK), kao izvještajnoj valuti u Republici Hrvatskoj.

**Osnovne POLITIKE za iskazivanje financijskih izvješća**

* **iskazivanja dugotrajne materijalne imovine** – sva imovina iskazana je prema trošku nabave odnosno nastanku poslovnog događaja temeljem vjerodostojne dokumentacije
* **amortizacije** – dugotrajna materijalna imovina amortizira se u okviru procijenjenog vijeka uporabe linearnom metodom po stopa koje ne prelaze porezno dopustive stope
* **iskazivanja prihoda** -poslovni prihodi obuhvaćaju prihode od usluge i ostale poslovne prihode, a iskazani su po fakturiranoj vrijednosti usluga, financijske prihode čine kamate po viđenju
* **iskazivanje rashoda** čine troškovi materijala, rezervnih dijelova, energije i goriva, troškovi sitnog inventara i zaštitne odjeće, poštanski i telefonski troškovi, tekuće i investicijsko održavanje, prijevozne usluge, intelektualne i ostale usluge, troškovi osoblja, troškovi prijevoza na posao i s posla, dnevnice, ostala materijalna prava zaposlenih, troškovi stručnog obrazovanja, bankarske usluge.
* **iskazivanja potraživanja i obveza –** potraživanja i obveze iskazuju se u nominalnoj vrijednosti

**Bilješke uz račun dobiti i gubitka:**

1. Poslovni prihodi obuhvaćaju: prihode za obavljene usluge u iznosu od 330.364,00 kn, a odnose se na usluge prikupljanja i unos podataka kablovske kanalizacije i GIS dokumentaciju (322.960,00 kn) te usluge najma optičke mreže (7.404,00 kn).
2. Ostali poslovni prihodi u iznosu od 175.782,82 kn su prihodi EU projekata Synergy i Fresco (153.561,74 kn) te prihodi prodaje materijala (22.221,08 kn).
3. Materijalne troškove u iznosu od 72.469,54 kn čine troškovi sirovina i materijala u iznosu od 25.440,63 kn (materijal 22.221,08 kn, energija i gorivo 2.410,88 kn, ostali troškovi 808,67 kn) te troškovi ostalih vanjskih usluga u iznosu od 47.028,91 (poštarine i telekomunikacije 3.263,14 kn, zakupnine 9.058,77 kn, EU projekti 13.392,00 kn, javni bilježnik 11.865,00 kn, usluge računovodstva 7.800,00 kn, usluge zaštite na radu 1.650,00 kn).
4. Troškovi osoblja iznose 257.016,05 kn.
5. Ostali troškovi u iznosu od 25.829,03 kn obuhvaćaju troškove: materijalnih prava zaposlenih 8.740,00 kn, prijevoza na/s posla 8.234,00 kn, stručnog obrazovanja 5.998,00 kn, bankarskih usluga 1.898,55 kn i ostale troškove 958,48 kn.
6. Troškovi amortizacije iznose 3.476,84 kn.

Društvo je ostvarilo ukupne prihode u iznosu od 506.148,28 kn,a rashode u iznosu od 358.792,74 kn. Dobit prije oporezivanja iznosi 147.355,54 kn. Primjenom propisana stope od 10% utvrđena je obveza poreza na dobit u iznosu od 14.735,55 kn. Dobit nakon oporezivanja iznosi 132.619,99 kuna.

**Bilješke uz bilancu:**

1. Materijalnu imovinu čine računalna oprema u iznosu od 6.566,68 kn i elektroničko -komunikacijska imovina u iznosu od 18.835,84 kn.
2. Potraživanja od kupaca iznose 50.717,50 kn. Do dana pisanja bilješki podmirena su u cijelosti.
3. Novac na računu 31.12.2021.iznosi 436.128,09 kn.
4. Obveze prema dobavljačima iznose 25.517,31 kn. Do dana pisanja bilješki podmirene su u cijelosti.
5. Obaveze prema zaposlenicima (19.439,32 kn) odnose se na obveze za obračunatu plaću i naknade plaća za prosinac 2021. godine, a koja je isplaćena u siječnju 2022. godine.
6. Obveze za poreze, doprinose i slična davanja iznose 28.377,43 kn, a odnose se na: doprinose na plaću, doprinose iz plaće , porez i prirez iz plaće, obaveza za PDV, obaveza poreza na dobit.
7. Obveze za primljene predujmove u ukupnom iznosu od 252.658,43 kn odnose se na predujmove EU projekata Synergy 6.288,24 kn i Fresco 246.370,19 kn.

**Događaji nakon datuma bilance:**

1. 21. rujna 2021. godine pokrenut je postupak statusne promjene odvajanja s preuzimanjem Društva PEOK iz kojeg se izdvaja radna jedinica Energetika, a društvo Smart island Krk preuzima djelatnosti:

* gradnja i održavanje elektroničke komunikacijske infrastrukture (EKI),
* upravljanje punionicama za električna vozila,
* održavanje i upravljanje sustavom javne rasvjete (u vlasništvu JLS),
* održavanje i upravljanja sustavom iznajmljivanja električnih bicikala (u vlasništvu JLS)

U Smart island Krk prelazi 7 radnika, 6 vozila, 2 EU projekta (SYNERGY i frESCO), 1 dugoročni kredit i 1 leasing.

Ugovor o podjeli s preuzimanjem društva kapitala potpisan je 14. veljače 2022. godine između društava PEOK i Smart island Krk. Dana 21. ožujka 2022. godine skupština Društva donijela je Odluku o podjeli Društva, a Trgovački sud u Rijeci Rješenjem pod poslovnim brojem Tt-22/2251-5 objavljuje upis 31. ožujka 2022. godine.

Temeljni kapital društva povećan je s 200.000,00 kn na 6.014.000,00 kn.

1. Rješenjem Trgovačkog suda u Rijeci pod poslovnim brojem Tt-22/2250-4 od 11. travnja 2022. godine proveden je prijenos dijela poslovnog udjela PEOK-a u društvu Ponikve usluga d.o.o. na novog člana Smart island Krk u nominalnom iznosu od 44.900,00 kn što čini 1% ukupnog kapitala društva Ponikve usluga.

Krk, 20. travnja 2022. Uprava Društva:

Mateo Kirinčić